Esben Lunde Larsen (V), 2013-12-13:
Tak for det.
Albert Einstein sagde engang følgende: Alt, hvad der kan tælles, tæller ikke nødvendigvis, og alt, hvad der tæller, kan ikke nødvendigvis tælles.
Man får lyst til at minde uddannelsesministeren om dette citat, fordi så megen uddannelsesdebat ender i kvantitative kategorier, men også, fordi ministeren har åbnet et nyt kvalitetsbal inden for den danske uddannelsessektor, hvor man kan bekymre sig om balancen mellem kvantitet og kvalitet.
Ministeren har som just redegjort for nedsat en ekspertgruppe, der skal vurdere kvalitet og relevans i det danske uddannelsessystem.
Gruppen skal barsle med flere rapporter, som vi politikere skal se igennem og eventuelt handle på.
Derudover skal ekspertudvalget bibringe os en definition på kvalitet, der skal ligge til grund for anbefalingerne.
Det er nødvendigt at debattere kvalitet til alle tider, fordi kvalitet ikke er en stationær størrelse, og fordi noget, der er så politisk som kvalitet i uddannelsessystemet, ikke bør overlades til ekspertgrupper.
Det bør håndteres af politikere, der brænder for at forandre det danske samfund med uddannelse, dannelse og oplysning som redskaber.
I Venstre er vi ikke i tvivl om, hvad vi forstår ved kvalitet i uddannelsessystemet.
For det første handler kvalitet om ånd og almen dannelse.
Den enkelte studerende skal gennem uddannelse dannes til at kunne forstå sammenhænge i et historisk og kulturelt perspektiv.
Mennesket er ikke støv alene, det gennemtrænges af ånd, som Grundtvig skrev det.
Derfor handler det grundlæggende set om at blive uddannet til det liv, man skal leve som myndiggjort borger, hvor man tager ansvar for sig selv og sine, men også for det samfund, man er borger i.
Åndrighed kan ikke tælles, men er altafgørende for resultatet i sidste ende.
Derfor er det også bekymrende, hvis ministerens kvalitetsprojekt bliver indsnævret til djøficerede kategorier, som kun kan tælles, måles og vejes.
Dannelse som en del af uddannelsen bidrager til, at man bliver et livsdueligt menneske, der har muligheden for at forandre egen livssituation.
Det er Venstres udgangspunkt: Livsdueligheden for danske elever og studerende, at dannelse i uddannelsen bidrager til livsduelighed, og at livsdueligheden bidrager til frihed.
Spørgsmålet bliver da, hvilken dannelse der skal til for at blive et livsdueligt menneske.
Svaret er enkelt: Det handler om måden, man forholder sig til stoffet, sig selv og andre mennesker på.
Dannelse er ikke blot en videnskategori, nej, det er en forholdelsesmåde; der er almendannelse i form af livsduelighed, demokrati og medborgerskab, som det også fremgår af folkeskolens formålsparagraf, og der er professionsdannelse i form af arbejdsduelighed og virksomhedsforståelse.
Begge er væsentlige, men almendannelsen er forudsætningen for professionsdannelsen.
For det andet handler kvalitet om faglig kunnen – studerende må betragtes som individer, der tager en håndværksuddannelse; man skal være i stand til at håndtere de grundlæggende metodiske redskabsfag for at blive kvalitativt uddannet.
Det handler om akademisk og professionsorienteret håndværk med faglighed som omdrejningspunkt.
Her må overliggeren altid sættes højt af undervisere og uddannelsesinstitutioner.
Derudover er den forskningsbaserede undervisning altafgørende for kvaliteten.
Det er nødvendigt, at de studerende møder de dygtigste forskere i form af undervisere så tidligt som muligt på studiet, så de udfordres maksimalt og får dygtige forbilleder.
Kvaliteten kan derudover måles i den studerendes evne til at tænke selvstændigt, kritisk reflekterende og tværdisciplinært, med indsigt i forskellige fagligheder.
Til at understøtte dette er den enkeltes selvansvarlighed helt afgørende.
I Danmark får man ikke en uddannelse; man tager den.
Her er den studerendes selvdisciplin væsentlig for resultatet.
Derfor handler kvalitet i uddannelserne også om, at selve uddannelsen skal gøre den studerende i stand til at indgå på en arbejdsplads, så man ikke uddanner sig med totalt unyttige kompetencer for det samfund og det arbejdsmarked, man skal indgå i.
For det tredje og sidste handler kvalitet om, at den studerende tilegner sig evnen til at kunne forvalte sin viden og kunnen nationalt og internationalt, uanset om det er som ansat i en virksomhed eller som forsker, der publicerer artikler eller bidrager til konferencer.
Nu afventer vi eksperternes dom.
Vi ser frem til debatten og håber, at eksperterne husker på Einsteins ord om, at alt, hvad der kan tælles, ikke nødvendigvis tæller, og at alt, hvad der tæller, ikke nødvendigvis kan tælles.
Så har jeg et forslag til vedtagelse på vegne af alle Folketingets partier:
Forslag til vedtagelse »Folketinget ønsker at højne kvaliteten af de videregående uddannelser i Danmark.
Skiftende regeringer har skabt grundlag for, at stadig flere unge får en videregående uddannelse.
Nu er der behov for fornyet fokus på uddannelsernes kvalitet og relevans både i nationalt og internationalt perspektiv.
Kvalitet er, når alle studerende bliver udfordret til at udfolde deres potentiale til det yderste og ansvarsfuldt leverer deres ypperste præstationer gennem hele studiet.
Kvalitet handler om almen dannelse og høj faglighed, om tid til fordybelse og god undervisning og om den studerendes evne til at tænke selvstændigt, kritisk reflekterende og tværdisciplinært.
Folketinget konstaterer, at regeringen har nedsat et kvalitetsudvalg og opfordrer regeringen til, i indeværende folketingsår, at indlede politiske forhandlinger med henblik på at skabe grundlag for en øget kvalitet på alle niveauer i uddannelsessystemet«.